Document ID: 31998R1541

Nõukogu määrus (EÜ) nr 1541/98,
13. juuli 1998,
teatavate koondnomenklatuuri XI jao alla kuuluvate ja ühenduses vabasse ringlusse lubatud tekstiiltoodete päritolutõendi ja sellise tõendi aktsepteerimistingimuste kohta
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 113,
võttes arvesse komisjoni ettepanekut
ning arvestades, et:
nõukogu 20. märtsi 1978. aasta määrusega (EMÜ) nr 616/78 (ühise tollitariifistiku 51. peatüki või 53.-62. peatüki alla kuuluvate ja ühendusse imporditud teatavate tekstiiltoodete päritolutõendi ja sellise tõendi aktsepteerimistingimuste kohta) [1] nähti ette tingimused vältimaks kaubandushäireid või muid kuritarvitusi, mis takistaksid tekstiilieeskirjade kohaldamist päritolukontrolli süsteemi abil, mis põhineb nõudel esitada teatavate tekstiiltoodete puhul päritolusertifikaat ja teiste puhul arvele kantud päritoludeklaratsioon;
pärast määruse (EMÜ) nr 616/78 vastuvõtmist on tolli ja tekstiili valdkonna teatud aladel leidnud aset muutused; eriti puudutavad need koondnomenklatuuri XI jao tekstiiltooteid, mis on liigitatud kategooriatesse vastavalt nõukogu 12. oktoobri 1993. aasta määruse (EMÜ) nr 3030/93 (teatavate kolmandatest riikidest imporditud tekstiiltoodete suhtes kohaldatavate ühiste eeskirjade kohta) [2] I lisale;
määruse (EMÜ) nr 616/78 artiklite 4, 4a ja 4b sätteid vastastikuse abi ja halduskoostöö kohta hõlmab juba nõukogu 13. märtsi 1997. aasta määrus (EÜ) nr 515/97 liikmesriikide haldusasutuste vastastikusest abist ning haldusasutuste ja komisjoni vahelisest koostööst tolli- ja põllumajandusküsimusi käsitlevate õigusaktide nõutava kohaldamise tagamiseks [3];
selguse huvides tuleks määrus (EMÜ) nr 616/78 ümber sõnastada;
tõhususe huvides tuleks käesolevas määruses sätestatud meetmete haldamine usaldada tolliseadustiku komiteele,
ON VASTU VÕTNUD KÄESOLEVA MÄÄRUSE:
Artikkel 1
1. Koondnomenklatuuri XI jao alla kuuluvate määruse (EMÜ) nr 3030/93 I lisas loetletud tekstiiltoodete lubamiseks ühenduses vabasse ringlusse tuleb esitada nende päritolutõend, millel on järgnevalt määratletud vorm ning mis vastab käesolevas määruses sätestatud menetlustele.
2. Lõikes 1 osutatud päritolutõendit ei nõuta kaupade kohta, millega on kaasas päritolusertifikaat, mis vastab näidistele ja rahuldab kahepoolsete tekstiililepingute, protokollide või muude kokkulepete rakendamiseks sätestatud tingimusi.
3. Käesoleva määruse sätted ei kehti muu kui kaubanduslikku laadi impordi kohta.
Artikkel 2
Määruse (EMÜ) nr 3030/93 I lisa gruppides IA, IB, IIA ja IIB loetletud toodetel peab olema kaasas päritolusertifikaat, mis vastab komisjoni 2. juuli 1993. aasta määruses (EMÜ) nr 2454/93 (millega nähti ette ühenduse tolliseadustikku kehtestava nõukogu määruse (EMÜ) nr 2913/92 rakendussätted) [4] sätestatud tingimustele.
Päritolusertifikaate võib aktsepteerida vaid juhul, kui asjaomased tooted vastavad päritolu kindlaksmääramise kriteeriumidele, mis on ette nähtud ühenduse kehtivate asjakohaste eeskirjadega.
Artikkel 3
1. Muudel kui artiklis 2 nimetatud toodetel peab olema kaasas arvel või arve puudumise korral muul kõnealuste toodetega seotud äridokumendil esitatud eksportija või tarnija deklaratsioon, millega kinnitatakse, et kõnealused tooted pärinevad kolmandast riigist, kus deklaratsioon koostati, ja vastavad päritolu kindlaksmääramise kriteeriumidele, mis on ette nähtud ühenduse asjakohaste sätetega. Deklaratsiooni tekst peab vastama I lisas esitatud näidisele.
Hoolimata esimesest lõigust võib selliste toodete päritolusertifikaate välja anda kooskõlas määruse (EMÜ) nr 2454/93 artikliga 47.
2. Hoolimata lõikes 1 nimetatud päritoludeklaratsiooni esitamisest võivad ühenduse pädevad asutused põhjendatud tõsise kahtluse korral nõuda lisatõendeid eesmärgiga tagada, et päritoludeklaratsioon vastab päritolu kindlaksmääramise kriteeriumidele, mis on ette nähtud ühenduse asjakohaste sätetega.
3. Liikmesriigid teatavad komisjonile igast olulisest kuritarvitusest või eeskirjade eiramisest, mille nad avastavad päritoludeklaratsioonide kasutamises.
Liikmesriigi taotlusel või komisjoni algatusel võib vastavalt ühenduse tolliseadustikku kehtestava nõukogu 12. oktoobri 1992. aasta määruse (EMÜ) nr 2913/92 [5] artiklis 249 sätestatud menetlusele nõuda päritolusertifikaadi esitamist kõnealuse kuritarvituse või eeskirjade eiramisega seotud toodete või riikide puhul.
Artikkel 4
Kooskõlas nõukogu määruse (EMÜ) nr 2913/92 artiklis 249 sätestatud menetlusega võib tekstiil- ja rõivatoodete korral, mille suhtes ei kehti eriomased ühenduse kaubanduspoliitika meetmed, teha erandeid kohustusest esitada üks artiklites 2 ja 3 osutatud päritolutõenditest.
Sätetes, millega nähakse ette erandid kohustusest esitada artiklis 2 nimetatud päritolusertifikaat, sedastatakse eelkõige, kas kõnealuste toodete korral tuleb esitada või mitte artiklile 3 vastav päritoludeklaratsioon.
Artikkel 5
Artiklites 2 ja 3 nimetatud päritolusertifikaatide asemel aktsepteeritakse EUR 1 veotunnistusi, EUR 2 vorme, päritolusertifikaadi vormi A ja arvele kantud deklaratsioone, mis on välja antud tollisoodustuste saamise eesmärgil.
Artikkel 6
1. Iga kaubasaadetisega peab kaasas olema päritolusertifikaat või arvele kantud deklaratsioon.
2. Liikmesriigid võivas aktsepteerida rohkem kui ühe saadetise juurde kuuluva päritolusertifikaadi, tingimusel et tooteid saab osutatud sertifikaadil selgesti identifitseerida ja et kõnealune üldkogus ei ületa sertifikaadil näidatud kogust.
Artikkel 7
Kui koondnomenklatuuri ühe ja sama jao alla või ühte ja samasse määruse (EÜ) nr 3030/93 I lisas loetletud kategooriasse kuuluvate kaupade suhtes sätestatakse erinevad päritolu kindlaksmääramise kriteeriumid, peavad päritolusertifikaadid või -deklaratsioonid sisaldama piisavalt üksikasjalikku kaupade kirjeldust, et teha kindlaks kriteerium, mille alusel sertifikaat välja anti või deklaratsioon koostati.
Artikkel 8
1. Päritolusertifikaadid antakse välja ja arvele kantud deklaratsioonid koostatakse riigis, kust kaubad pärinevad.
2. Kui kaupu ei impordita vahetult päritolumaalt, vaid need saabuvad kolmanda riigi kaudu, aktsepteeritakse viimati nimetatud riigis välja antud päritolusertifikaate, kui selliste sertifikaatide vastuvõetavust kontrollitakse samal alusel kui päritolumaal välja antud sertifikaatide oma.
3. Lõiget 2 ei kohaldata, kui kõnealuste toodete osas on päritolumaa suhtes kinnitatud või kokku lepitud koguselised piirangud.
Artikkel 9
Liikmesriigid edastavad komisjonile igasuguse asjakohase teabe, mis on seotud käesoleva määruse kohaldamisega.
Komisjon annab sellise teabe edasi teistele liikmesriikidele.
Kohaldatakse määruse (EÜ) nr 515/97 sätteid.
Artikkel 10
Käesoleva määruse rakendussätted nähakse ette kooskõlas määruse (EMÜ) nr 2913/92 artiklis 249 sätestatud menetlusega.
Artikkel 11
Määrus (EMÜ) nr 616/78 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele ja neid tuleks lugeda II lisas toodud vastavustabeli kohaselt.
Artikkel 12
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 13. juuli 1998

Labels: 1
3
5